Referat FAU 30.10.24

Til stede: Representant fra alle trinn og rektor under første del.

Med rektor

**Trafikksituasjon:**

Det er fortsatt mye trafikk både før og etter skoletid, og særlig rundt kl. 08.30. Skolen er bekymret for situasjonen. Skolen anmoder på det sterkeste at man benytter drop-sonen ved levering/henting. FAU deler skolen sin bekymring og tenker at bekymringen øker nå som det blir mørkere ute. Det blir enighet om at skolen sender ut informasjon via Vigilo. Dersom man ikke ser en bedring, må man drøfte evt. andre virkemidler. Skolen og FAU oppfordrer alle til å bidra til bedring av situasjonen og at man sier ifra dersom man ser uheldige/ farlige situasjoner.

**Åpen skole:**

Skolen får mange henvendelser fra folk om som ønsker å få komme inn og se seg om i det nye bygget. Skolen har derfor bestemt seg for å legge til rette for dette, og man vil derfor arrangere «Åpen skole» 21. november fra 17.30-19.30. Det vil bli lagt ut informasjon på lokal Facebook-side.

**Refleksaksjon:**

Årets aksjon legges til 11. november. Rektor tar kontakt med elevrådet, og spør om dette er noe de vil delta på. FAU sender mail til rektor med detaljer om aksjonen, samt en video som det er ønskelig at lærerne viser i forkant. Det legges opp til en liten konkurranse mellom trinnene, og FAU vil ordne med en liten premie til det trinnet som vinner.

**Synlige voksne ute:**

Alle voksne som er ute i friminuttene vil nå gå med vester. Skolen håper at dette vil føre til mer sannsynlighet.

**Barnevakten:**

Bestemmes at man gir 1., 4. og 5. trinn tilbud om besøk fra Barnevakten. Man vil komme tilbake til dato, men det vil ikke skje før over nyttår.

**Helsesykepleier:**

Det er ansatt ny helsesykepleier, og skolen har nå helsesykepleier på plass 3 dager i uken. Kontaktinfo ligger på skolens hjemmeside.

**Skolekor:**

Skolen kan ikke gjøre noe med prisen det koster for å være med. Koret er imidlertid en del av kor Vest, og det finnes ordninger dersom det er foreldre som ikke har økonomi til å betale medlemsavgiften. Det ligger mer informasjon om dette på nettet.

**Leksehjelp til småtrinn:**

Rektor har forhørt seg med andre skoler, og det er ingen som har dette som et organisert tilbud i regi av skolen. Man har drøftet dette, men kommet til at dette ikke er noe man kan legge til rette for. Skolen har ikke mulighet til å stille med voksne som kan være til stede, og det er vurdert at det vil være for stort ansvar å legge på de elvene som da skulle stått for leksehjelpen. Videre har lærerne formidlet at man ønsker at det skal ligge til foreldrene å hjelpe med lekser.

**Generelt:**

Utvalg for barnehage, skole og idrett var på befaring på skolen 15. oktober. Utvalget ønsket å høre på de erfaringene skolen hadde gjort seg i forbindelse med flytting osv. Rapport fra befaringen legges ved referatet: <https://www.bergen.kommune.no/api/rest/filer/V46083520>

**Fra trinnene:**

1. trinn:

Spørsmål om man kan få til å flytte på et overgangsfelt, da man ser at elvene går en annen vei, alternativt lage et til? Dette ble det sett på sammen med prosjektansvarlig i forbindelse med byggeprosjektet.

Tilbakemelding fra foreldre om at man synes det blir mye skjerm, gjelder både i skoletiden og i SFO-tiden. Skolen har sluttet med pedagogisk spisetid. Stilles også spørsmål ved om SFO har lov til å vise film for trinnene. Skjermbruk er tilbakevendende tema på FAU-møtene.

Bekymring for bruk av «Lets dance» og at enkelte av sangene kan fremstiller jenter på en seksualisert/uhensiktsmessig måte. Retor vil ta dette med tilbake, og at man må være bevisst på hvilke sanger man tillater blir brukt.

2. trinn:

Bekymring for trafikksituasjon og at drop-sonen ikke brukes. Se pkt. over. Rektor har bedt om skilting, «Hjertesone». Skal ta dette opp på nytt.

Ønske om tydeliggjøring av hvilke deler av skolebygget som kan brukes når man låner skolen.

4. trinn:

Foreldre som ønsker å få vite hva som skal til for at man skal kunne få låne skolen på andre dager en onsdager. Skolen vil avvente med å utvide ordningen til man har fått prøvd ut den nåværende ordningen, og man vil derfor holde seg til onsdager en stund fremover.

Er det dårligere inneklima i den «gamle» delen av bygget? Skolen har fått en del tilbakemeldinger, og har derfor meldt det som sak. Skolen ønsker å få foretatt målinger av luftkvaliteten. Skolen opplever imidlertid at det er bedre nå enn situasjonen ved skolestart.

5 trinn:

Spørsmål om det stemmer at det for en tid tilbake ble kjøpt inn våtdrakter for å kunne ha svømme- og livredningsundervisning i sjø. Rektor bekrefter at det er kjøpt inn våtdrakter, og skolen har hatt møte med Njørd ro- og kajakklubb som er interessert i et samarbeid. Man vil følge dette opp, og legge til rette for undervisning/opplæring til våren.

Videre håper man det legges til rette for skidag for de øverste trinnene også dette skoleåret til tross for trang økonomi. Man håper også at skolen, uavhengig av den enkelte lærer, i større grad vil «hive seg rundt» når det er snø, is på vannet osv., og benytte seg av nærområdet.

**Uten rektor:**

Økonomi:

FAU har laget budsjett. Man gikk i minus i 2023. Dette skyldes i stor grad 17. mai arrangement som gikk med underskudd. Det vises til referat fra forrige møte for mer informasjon om økonomisk situasjon. Man er avhengig av at neste års 17. mai ikke går i minus.

FAU vil ta kontakt med neste års 17. mai komite, og be om at en (eller flere) fra komiteen kommer på neste møte den 4. desember. Representant for 4. trinn sender e-post.

Innkjøp av baller: Man tar dette opp igjen på neste møte.

Refleksaksjonen: Vært utfordrende å få tak i reflekser. Har en del igjen fra i fjor, så man regner med at det skal gå greit. Dersom elevrådet stiller, tenker man at det holder med 3-4 stk. fra FAU. Enighet om at man står fra 08-08.30.

**Neste møte: 4. desember kl. 19.00.**